
	[bookmark: nev]VERES BRIGITTA
veresb1718@gmail.com
általános orvos
Osztatlan, 5. félév
Debreceni Egyetem
Általános Orvostudományi Kar
	
[bookmark: _GoBack]






Témavezető:
	Dr. Szántó G. Tibor
egyetemi adjunktus, DE ÁOK




Új funkcióvesztéses Kv1.2 ioncsatorna mutáció szerepe az epilepsziában

A Kv1.2 kálium csatorna döntően a neuronok axonjai illetve axon terminálisai mentén
expresszálódik a hippocampus, cerebellum illetve neocortex területén és késői
egyenirányító csatornaként kulcsszerepet játszik az akciós potenciál repolarizációs
fázisának kialakításában. Ebből adódóan számos, genetikai eredetű neurológiai elváltozás
hátterében a Kv1.2 csatornát kódoló KCNA2 gént érintő mutációk állnak, amelyek gyakran
vezetnek olyan fokozott ingerlékenységgel járó állapotok kialakulásához, mint az
epilepszia. Ennek megfelelően, kísérleteim célkitűzése egy újonnan azonosításra került, az
epilepsziás megbetegedésekkel összefüggésbe hozható, de novo mutáció (V408L)
molekuláris szintű felderítése, valamint funkcionális tanulmányozása. A V408-as aminosav
kodonját érintő missense mutáció révén kialakuló valin-leucin csere a Kv1.2 ioncsatorna S6
szegmensét érinti, ami a pórusdomén kialakításában vesz részt, így hipotézisünk szerint ez
a betegekben teljes genom szekvenálással azonosított, de novo mutáció döntően hozzájárul
az epilepszia kialakulásához.
A V408L Kv1.2 működését annak CHO sejtekben történő heterológ expressziója révén
vizsgáltam. Az elektrofiziológiai méréseket patch-clamp technikával végeztem, teljes-sejt
konfigurációban és feszültség zár üzemmódban, amely során meghatároztam a V408L
ioncsatorna főbb kapuzási paramétereit és biofizikai tulajdonságait. A méréseket
összehasonlítás céljából a vad típusú (WT) Kv1.2 ioncsatornákkal is elvégeztem azonos
körülmények mellett. Ezenkívül a mutáns és WT ioncsatornák szimultán kifejeződésével
(ko-transzfekció) vizsgáltam, hogyan lehet a V408L normális funkcióját helyreállítani.
Tájékozodó méréseim eredményei azt mutatták, hogy a V408L mutáció fennállása esetén
az áramsűrűség szignifikánsan kisebb a WT Kv1.2 csatornához képest, továbbá szignifikáns
különbségek mutatkoztak a kinetikai paraméterekben is. A ko-transzfekciós kísérleteim
eredményei pedig arra következtettek, hogy a WT Kv1.4 jelenléte a V408L mellett egy
részleges helyreállító hatást gyakorol az ioncsatorna működésére nézve, így elképzelhető,
hogy enyhítő tényező a kórlefolyás szempontjából.
Összefoglalva elmondható, hogy a Kv1.2 csatornát érintő V408L mutáció funkcióvesztéses
(LOF) mutáció, amely így negatív hatást gyakorol a csatorna működésére, mivel jelentősen
megváltoztatja a Kv1.2 elektrofiziológiai tulajdonságait. Ezért a betegekben azonosított, de
novo V408L mutációnak szerepe lehet az epilepszia patomechanizmusában.



